Document ID: 31977R1158

ΚΑΝΟΝΙΣΜΟΣ (ΕΟΚ) αριθ. 1158/77 ΤΟΥ ΣΥΜΒΟΥΛΙΟΥ της 17ης Μαΐου 1977 περί τροποποιήσεως του κανονισμού (ΕΟΚ) αριθ. 1418/76 "περί κοινής οργανώσεως της αγοράς της ορύζης"
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,
την πρόταση της Επιτροπής,
τη γνώμη της Συνελεύσεως(1),
Εκτιμώντας:
ότι ο κανονισμός (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως της αγοράς της ορύζης(2), προβλέπει σύστημα παραγώγων τιμών παρεμβάσεως, των οποίων το επίπεδο πρέπει να καθορισθεί έτσι ώστε οι μεταξύ των διαφορές να αντανακλούν τις διαφορές που οφείλονται, σε περίπτωση κανονικής συγκομιδής, στις φυσιολογικές συνθήκες διαμορφώσεως των τιμών στην αγορά και η προσφορά και η ζήτηση να δύνανται να διαμορφώνονται ελεύθερα στην αγορά αυτή-
ότι η αγορά της ορύζης χαρακτηρίζεται από μία πλεονασματική κατάσταση στην Ιταλία και μία ελλειμματική κατάσταση στα λοιπά Κράτη μέλη- ότι η πείρα κατέδειξε ότι σ' αυτή την περίπτωση η ελεύθερη κυκλοφορία στο εσωτερικό της Κοινότητος δεν διέπεται από σύστημα παραγώγων τιμών παρεμβάσεως αλλά από τη σχέση που υφίσταται μεταξύ της ενδεικτικής τιμής και της τιμής παρεμβάσεως- ότι πρέπει, συνεπώς, να καταργηθεί η διάκριση των τιμών κατά περιφέρειες και ν' αντικατασταθεί από ενιαία τιμή παρεμβάσεως-
ότι η ενδεικτική τιμή, με βάση την οποία καθορίζεται το επίπεδο προστασίας
της κοινοτικής αγοράς, πρέπει να εμφανίζει σε σχέση με την τιμή παρεμβάσεως διαφορά ικανή να εξασφαλίζει τη ρευστότητα της αγοράς και να επιτρέπει τον συμψηφισμό μεταξύ των πλεονασμάτων των παραγωγικών ζωνών και των αναγκών των καταναλωτικών ζωνών- ότι για να επιτευχθεί ο στόχος αυτός πρέπει να καθορισθεί η ενδεικτική τιμή παρεμβάσεως λαμβάνοντας υπόψη, πέραν του αντιπροσωπευτικού στοιχείου του κόστους μεταφοράς μεταξύ της πιο πλεονασματικής ζώνης και της πιο ελλειμματικής ζώνης και των εξόδων αποφλοιώσεως, το στοιχείο της αγοράς που αντιπροσωπεύει στην πιο πλεονασματική ζώνη παραγωγής τη διαφορά μεταξύ των τιμών αγοράς και του επιπέδου της τιμής παρεμβάσεως σε περίπτωση κανονικής συγκομιδής-
ότι η τιμή κατωφλίου πρέπει να καθορίζεται σε τέτοιο επίπεδο ώστε η τιμή πωλήσεως ενός εισαγόμενου προϊόντος να ευρίσκεται στο Ντούϊσμπουργκ στο επίπεδο της ενδεικτικής τιμής- ότι πρέπει συνεπώς να προσδιορισθούν τα αναγκαία στοιχεία για τον καθορισμό της τιμής κατωφλίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα άρθρα 2, 3 και 4 του κανονισμού (ΕΟΚ) αριθ. 1418/76 αντικαθίστανται από τα ακόλουθα άρθρα:
"Άρθρο 2
Η περίοδος εμπορίας αρχίζει την 1η Σεπτεμβρίου και τελειώνει την 31η Αυγούστου του επομένου έτους για όλα τα προϊόντα που αναφέρονται στο άρθρο 1.
Άρθρο 3
1. Καθορίζεται κάθε έτος για την Κοινότητα και προ της 1ης Αυγούστου για την περίοδο εμπορίας που αρχίζει το επόμενο έτος:
- ενιαία τιμή παρεμβάσεως για την αναποφλοίωτη όρυζα,
- ενδεικτική τιμή για την αποφλοιωμένη όρυζα.
2. Κάθε μια των τιμών αυτών καθορίζεται για την όρυζα σε κόκκους στρογγυλούς, ενός ποιοτικού τύπου.
3. Οι τιμές που αναφέρονται στην παράγραφο 1 και οι ποιοτικοί τύποι που αναφέρονται στην παράγραφο 2 καθορίζονται κατά τη διαδικασία που προβλέπεται στο άρθρο 43 παράγραφος 2 της συνθήκης.
Άρθρο 4
1. Η ενιαία τιμή παρεμβάσεως καθορίζεται για το κέντρο παρεμβάσεως του Βερτσέλλι, κέντρου της πιο πλεονασματικής ζώνης της Κοινότητος σε όρυζα, στο στάδιο του χονδρεμπορίου, εμπορεύματος χύμα, παραδοθέντος στο κατάστημα αλλά μη εκφορτωθέντος. Εφαρμόζεται σε όλα τα κέντρα παρεμβάσεως που καθορίζονται για την Κοινότητα.
2. Η ενδεικτική τιμή καθορίζεται για το Ντούϊσμπουργκ, κέντρο της πιο ελλειμματικής ζώνης της Κοινότητος σε όρυζα, στο αυτό στάδιο και με τις ίδιες προϋποθέσεις που ισχύουν για την ενιαία τιμή παρεμβάσεως.
3. Η ενδεικτική τιμή καθορίζεται:
- προσθέτοντας στην ενιαία τιμή παρεμβάσεως ένα στοιχείο αγοράς για την αναποφλοίωτη όρυζα, καθώς και τα έξοδα κατεργασίας για τη μεταποίηση αυτής της όρυζας σε αποφλοιωμένη όρυζα, αφαιρουμένης της αξίας των υποπροϊόντων,
- μετατρέποντας το αποτέλεσμα που αναφέρεται στην πρώτη περίπτωση σε αξία αποφλοιωμένης, και
- προσθέτοντας στο αποτέλεσμα που προκύπτει σύμφωνα με τη δεύτερη περίπτωση ένα αντιπροσωπευτικό στοιχειο του κόστους μεταφοράς μεταξύ της ζώνης του Βερτσέλλι και της ζώνης του Ντούϊσμπουργκ.
Το στοιχείο αγοράς για την αναποφλοίωτη όρυζα αντιπροσωπεύει τη διαφορά που πρέπει να υφίσταται μεταξύ τιμής αγοράς της ορύζης αυτής και ενιαίας τιμής παρεμβάσεως. Η τιμή αγοράς που πρέπει να ληφθεί υπόψη είναι εκείνη που θα προβλέπεται, σε περίπτωση κανονικής συγκομιδής, υπό φυσιολογικές συνθήκες διαμορφώσεως των τιμών στην κοινοτική αγορά, στην πιο πλεονασματική ζώνη παραγωγής.
Το αντιπροσωπευτικό στοιχείο του κόστους μεταφοράς καθορίζεται με βάση το πλέον συμφέρον μέσο μεταφοράς ή σύνολο μέσων μεταφοράς και των υφισταμένων τιμολογίων.
Όταν τα ποσά των ναύλων για μεταφορές δια πλωτής οδού δεν προκύπτουν από την εφαρμογή τιμολογίου, το κόστος μεταφοράς καθορίζεται λαμβάνοντας τον μέσο όρο των ποσών των ναύλων που εφαρμόσθηκαν κατά τη διάρκεια των δύο μηνών που έχουν τα κατώτερα μέσα ποσά κατά την πιο πρόσφατη περίοδο δώδεκα μηνών, για την οποία υπάρχουν διαθέσιμα στοιχεία.
4. Το Συμβούλιο, προτάσει της Επιτροπής, με ειδική πλειοψηφία, θεσπίζει τους κανόνες που εφαρμόζονται για τον καθορισμό των κέντρων παρεμβάσεως στα οποία εφαρμόζεται η ενιαία τιμή παρεμβάσεως.
5. Τα κέντρα παρεμβάσεως που αναφέρονται στην προηγουμένη παράγραφο καθορίζονται, κατόπιν διαβουλεύσεως με τα ενδιαφερόμενα Κράτη μέλη, κάθε έτος πριν από 1η Ιουλίου για την επόμενη περίοδο εμπορίας, σύμφωνα με τη διαδικασία που προβλέπεται στο άρθρο 27."
Άρθρο 2
Το άρθρο 14 παράγραφος 2 υπό α) του κανονισμού (ΕΟΚ) αριθ. 1418/76 αντικαθίσταται από το ακόλουθο κείμενο:
"2. α) Η τιμή κατωφλίου της αποφλοιωμένης ορύζης εις κόκκους στρογγυλούς καθορίζεται κατά τρόπο ώστε, στην αγορά του Ντούϊσμπουργκ, η τιμή πωλήσεως του εισαγόμενου προϊόντος να ευρίσκεται, λαμβανομένων υπόψη των διαφορών ποιότητος, στο επίπεδο της ενδεικτικής τιμής. Η τιμή αυτή κατωφλίου αποτελεί αντικείμενο μηνιαίων προσαυξήσεων που καθορίζονται για την ενδεικτική τιμή σύμφωνα με τις διατάξεις του άρθρου 7.
Υπολογίζεται για το Ρόττερνταμ για τον ίδιο ποιοτικό τύπο με την ενδεικτική τιμή, μειώνοντας την τελευταία αυτή:
- κατά ένα αντιπροσωπευτικό στοιχείο του κόστους μεταφοράς μεταξύ Ρόττερνταμ και Ντούϊσμπουργκ, που καθορίζεται σύμφωνα με τα κριτήρια που προβλέπονται στο άρθρο 4 παράγραφος 3 τρίτο και τέταρτο εδάφιο, και
- κατά ένα στοιχείο που αντιπροσωπεύει τα περιθώρια εμπορίας καθώς και τα έξοδα μεταφορτώσεως στο Ρόττερνταμ."
Άρθρο 3
Ο παρών κανονισμός αρχίζει να ισχύει την 1η Σεπτεμβρίου 1971.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 17 Μαΐου 1977.

Labels: 2
17
6